CELEX: 52021PC0588
Language: ro
Date: 2021-09-28
Title: Propunere de REGULAMENT AL CONSILIULUI privind repartizarea posibilităților de pescuit prevăzute de protocolul (2021-2026) de punere în aplicare a acordului de parteneriat în domeniul pescuitului sustenabil dintre Uniunea Europeană și Republica Islamică Mauritania

COMISIA EUROPEANĂ
            Bruxelles, 28.9.2021
            COM(2021) 588 final
            2021/0302(NLE)
            
            Propunere de
            REGULAMENT AL CONSILIULUI
            privind repartizarea posibilităților de pescuit prevăzute de protocolul (2021-2026) de punere în aplicare a acordului de parteneriat în domeniul pescuitului sustenabil dintre Uniunea Europeană și Republica Islamică Mauritania
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Acordul de parteneriat în domeniul pescuitului (APP) dintre Republica Islamică Mauritania și Comunitatea Europeană a fost semnat și a intrat în vigoare cu titlu provizoriu la 8 august 2008, pentru o perioadă de șase ani. Între timp, acordul a fost reînnoit tacit. Cel mai recent protocol de punere în aplicare a APP, cu o durată inițială de patru ani (2015-2019), a fost prelungit de două ori, pentru o perioadă de un an de fiecare dată. Acesta va expira la 15 noiembrie 2021
                     1
                  . Pe baza directivelor de negociere
                     2
                  , Comisia Europeană a purtat negocieri cu Guvernul Republicii Islamice Mauritania (denumită în continuare „Mauritania”) în vederea încheierii, în numele Uniunii Europene, a unui nou acord de parteneriat în domeniul pescuitului sustenabil, precum și a protocolului de punere în aplicare. După încheierea respectivelor negocieri, la 28 iulie 2021, negociatorii au parafat un acord și un protocol. 
               
               
                  Noul acord acoperă o perioadă de șase ani de la data aplicării provizorii, stabilită la articolul 20, și anume data semnării de către cele două părți. Acesta poate fi reînnoit în mod tacit. 
               
               
                  Noul protocol de punere în aplicare acoperă o perioadă de cinci ani de la data aplicării provizorii, stabilită la articolul 19, și anume data semnării de către cele două părți. El prevede o clauză de revizuire în cursul celui de-al doilea an de aplicare, în vederea unei eventuale ajustări a posibilităților de pescuit și a compensației financiare aferente. 
               
               
                  Scopul propunerii este de a stabili repartizarea posibilităților de pescuit oferite de protocol între statele membre.
               
            
            
               •Coerența cu dispozițiile existente în domeniul de politică vizat
            
            
               
                  Obiectivul principal al noului acord este de a furniza un cadru actualizat, care să țină seama de prioritățile politicii comune reformate în domeniul pescuitului și de dimensiunea externă a acesteia, în vederea continuării și a consolidării parteneriatului strategic în domeniul pescuitului dintre Uniunea Europeană și Republica Islamică Mauritania.
               
               
                  Obiectivul protocolului este de a acorda posibilități de pescuit pentru navele Uniunii Europene în zona de pescuit a Mauritaniei, în conformitate cu cele mai bune avize științifice disponibile și cu rezoluțiile și recomandările Comisiei Internaționale pentru Conservarea Tonului din Oceanul Atlantic (ICCAT) și ale Comitetului pentru pescuit în zona central-estică a Atlanticului (CECAF), în limitele excedentului disponibil. Comisia Europeană și-a bazat poziția de negociere, printre altele, pe rezultatele unei evaluări a protocolului anterior (2015-2019) și ale unei evaluări prospective privind oportunitatea încheierii unui nou protocol. Aceste evaluări au fost realizate de experți externi. În egală măsură, se urmărește obiectivul de a consolida cooperarea dintre Uniunea Europeană și Republica Islamică Mauritania în vederea favorizării unei politici sustenabile în domeniul pescuitului și a exploatării responsabile a resurselor piscicole în zona de pescuit a Mauritaniei și în Oceanul Atlantic, în interesul ambelor părți. Această cooperare va contribui, de asemenea, la crearea de locuri de muncă, cu respectarea unor condiții de muncă decente, în conformitate cu Convenția nr. 188 a OIM privind munca în sectorul pescuitului.
               
               
                  Noul protocol prevede, în primii doi ani de aplicare, aceleași posibilități de pescuit oferite în temeiul protocolului actual, cu excepția tonajelor de referință pentru cele două categorii de ton pentru care se efectuează o ajustare marginală. Este vorba despre următoarele categorii:
               
            
            
               –Categoria 1 - Nave de pescuit crustacee cu excepția langustelor și a crabilor: 5 000 t și 15 nave;
            
            
               –Categoria 2 - Traulere nefrigorifice și nave cu paragate de fund pentru pescuitul de merluciu senegalez: 6 000 t și 4 nave;
            
            
               –Categoria 2a – Traulere frigorifice pentru pescuitul de merluciu senegalez: 3 500 t de merluciu, 1 450 t de calmar, 600 t de sepie pentru 6 nave; 
            
            
               –Categoria 3 – Nave de pescuit specii demersale altele decât merluciul senegalez, cu alte unelte decât traulul: 3 000 t și 6 nave;
            
            
               –Categoria 4 - Nave de pescuit ton cu plasă-pungă: 14 000 t (tonaj de referință) și 29 de nave;
            
            
               –Categoria 5 - Nave de pescuit ton cu lansetă și cu paragate: 7 000 t (tonaj de referință) și 15 nave;
            
            
               –Categoria 6 - Traulere frigorifice pentru pescuit pelagic: 247 500 t și 19 nave;
            
            
               –Categoria 7 - Nave nefrigorifice de pescuit pelagic: 15 000 t (scăzute din volumul de la categoria 6, dacă sunt utilizate) și 2 nave.
            
         
         
            
               •Coerența cu alte politici ale Uniunii
            
            
               
                  Negocierea unui nou acord de parteneriat în domeniul pescuitului sustenabil cu Mauritania și a protocolului de punere în aplicare a acestuia se înscrie în cadrul acțiunii externe a Uniunii în raport cu țările din Africa, zona Caraibilor și Pacific (ACP) și ține seama în particular de obiectivele Uniunii în ceea ce privește respectarea principiilor democratice, de bună guvernanță și a drepturilor omului.
               
               
                  În cazul Mauritaniei, Acordul de parteneriat în domeniul pescuitului se înscrie într-un cadru bilateral de parteneriat mai larg care cuprinde diverse domenii, printre care cooperarea pentru dezvoltare, pacea și securitatea, buna guvernanță, drepturile omului, migrația, dezvoltarea umană, creșterea economică și dezvoltarea durabilă, inclusiv condițiile de muncă, mediul și schimbările climatice, precum și politica de sprijinire a regiunilor ultraperiferice.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Temeiul juridic ales este articolul 43 alineatul (3) din Tratatul privind funcționarea Uniunii Europene (TFUE), care prevede că Consiliul adoptă, la propunerea Comisiei, o serie de măsuri privind repartizarea posibilităților de pescuit.
               
            
            
               •Subsidiaritate (în cazul competențelor neexclusive)
            
            
               
                  Propunerea intră în sfera competenței exclusive a Uniunii Europene.
               
            
            
               •Proporționalitate
            
            
               
                  Propunerea este proporțională cu obiectivul de stabilire a unui cadru de guvernanță juridic, economic, social și de mediu pentru activitățile de pescuit desfășurate de navele Uniunii în apele țărilor terțe, astfel cum se prevede la articolul 31 din Regulamentul privind politica comună în domeniul pescuitului. Ea respectă aceste dispoziții, precum și pe cele referitoare la asistența financiară acordată țărilor terțe, prevăzute la articolul 32 din regulamentul menționat.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluările ex post/verificarea adecvării legislației existente
            
            
               
                  În 2018, Comisia a efectuat o evaluare ex post a protocolului 2015-2019 la APP încheiat cu Mauritania, precum și o evaluare ex ante a unei eventuale reînnoiri a protocolului.
               
               
                  Concluzia evaluării a fost că sectorul pescuitului din Uniune este foarte interesat de posibilitatea desfășurării de activități în Mauritania și că reînnoirea protocolului ar fi în interesul ambelor părți, ținând cont de importanța pescuitului pentru economia Mauritaniei. În plus, reînnoirea protocolului ar contribui și la consolidarea monitorizării, a controlului și a supravegherii și la îmbunătățirea guvernanței activităților de pescuit din regiune.
               
               
                  Pentru Uniune, este important să se mențină un instrument care să permită o cooperare sectorială aprofundată cu un actor important în guvernanța oceanelor la nivel subregional, având în vedere întinderea zonei de pescuit aflate sub jurisdicția sa. Consolidarea relațiilor cu Mauritania va permite, de asemenea, crearea de alianțe în cadrul ICCAT și în cadrul altor organisme regionale, în special CECAF. În plus, pentru flota Uniunii, acest lucru înseamnă menținerea accesului la o zonă de pescuit importantă pentru derularea strategiilor de exploatare într-un cadru juridic internațional multianual. Pentru autoritățile Mauritaniei, scopul este să mențină relații cu Uniunea în vederea consolidării guvernanței oceanelor, a primirii unui sprijin sectorial specific care să prevadă posibilități de finanțare multianuale și a inițierii industrializării sectorului său de prelucrare prin activitatea navelor, ca parte a diversificării economiei sale.
               
            
            
               •Consultarea părților interesate
            
            
               
                  În cadrul evaluării au fost consultate statele membre, reprezentanți ai industriei, organizații internaționale ale societății civile, precum și administrația pescuitului și reprezentanți ai societății civile din Mauritania. Au avut loc consultări și în cadrul Consiliului consultativ pentru flota de lungă distanță.
               
            
            
               •Obținerea și utilizarea expertizei
            
            
               
                  Comisia a contractat un consultant independent pentru a efectua evaluările ex post și ex ante, în conformitate cu dispozițiile articolului 31 alineatul (10) din Regulamentul privind politica comună în domeniul pescuitului.
               
            
            
               •Evaluarea impactului
            
         
         
            
               
                  Nu se aplică.
               
            
            
               4.IMPLICAȚII BUGETARE
            
            
               
                  Proiectul de regulament nu are implicații pentru bugetul Uniunii.
               
            
            
               5.ALTE ELEMENTE
            
            
               •Planurile de punere în aplicare și măsurile de monitorizare, evaluare și raportare
            
            
               
                  Prezenta procedură este demarată în paralel cu procedurile legate de decizia Consiliului privind semnarea, în numele Uniunii, și aplicarea provizorie a Acordului de parteneriat în domeniul pescuitului sustenabil dintre Uniunea Europeană și Republica Islamică Mauritania și a protocolului de punere în aplicare a acestui acord, precum și de decizia Consiliului privind încheierea acestora. Prezentul regulament se aplică din momentul în care activitățile de pescuit sunt posibile în temeiul protocolului, adică la data aplicării provizorii a acestuia.
               
            
            
               2021/0302 (NLE)
            
            
               Propunere de
            
            
               REGULAMENT AL CONSILIULUI
            
            
               privind repartizarea posibilităților de pescuit prevăzute de protocolul (2021-2026) de punere în aplicare a acordului de parteneriat în domeniul pescuitului sustenabil dintre Uniunea Europeană și Republica Islamică Mauritania
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 43 alineatul (3),
            
            
               având în vedere propunerea Comisiei Europene,
            
            
               întrucât:
            
            
            
               (1)Actualul acord de parteneriat în domeniul pescuitului dintre Comunitatea Europeană și Mauritania
                  3
                a intrat în vigoare la 8 august 2008 și este încă în vigoare. Protocolul actual de punere în aplicare a acordului expiră la 15 noiembrie 2021. 
            
            
               (2)La 8 iulie 2019, Consiliul a autorizat Comisia să înceapă negocieri cu Republica Islamică Mauritania (denumită în continuare „Mauritania”) în vederea încheierii unui nou acord de parteneriat în domeniul pescuitului sustenabil între Uniunea Europeană și Mauritania (denumit în continuare „noul acord de parteneriat”) și a unui nou protocol de punere în aplicare a acestuia (denumit în continuare „noul protocol”).
            
            
               (3)Negocierile s-au încheiat cu succes prin parafarea noului acord de parteneriat și a noului protocol la 28 iulie 2021. Noul acord va înlocui actualul acord de parteneriat.
            
            
               (4)La [...], Consiliul a adoptat Decizia (UE) 2021/xxxx
                  4
               , privind semnarea noului acord de parteneriat și a noului protocol, sub rezerva încheierii sale la o dată ulterioară.
            
            
               (5)Posibilitățile de pescuit prevăzute de noul protocol trebuie să fie repartizate între statele membre pentru întreaga perioadă de aplicare a protocolului.
            
         
         
            
               (6)Prezentul regulament trebuie să intre în vigoare cât mai curând posibil, având în vedere importanța economică a activităților de pescuit ale Uniunii în zona de pescuit a Mauritaniei și necesitatea de a se reduce pe cât posibil durata de întrerupere a acestor activități.
            
            
               (7)Noul protocol se va aplica cu titlu provizoriu de la data semnării sale, pentru a se asigura continuarea activităților de pescuit de către navele Uniunii. Prin urmare, prezentul regulament trebuie să se aplice de la aceeași dată,
            
            
               ADOPTĂ PREZENTUL REGULAMENT:
            
            
               Articolul 1
            
            
               Posibilitățile de pescuit stabilite de protocolul de stabilire a posibilităților de pescuit și a contribuției financiare, prevăzute de acordul de parteneriat în domeniul pescuitului sustenabil dintre Uniunea Europeană și Republica Islamică Mauritania pentru perioada 2021-2026 (denumit în continuare „protocolul”), sunt repartizate între statele membre după cum urmează:
            
            
               (1)Categoria 1 – Nave de pescuit crustacee cu excepția langustelor și a crabilor:
            
            
               Spania
                     4 150 tone
            
            
               Italia
                     
                     600 tone
            
            
               Portugalia
                     250 tone
            
            
               În cadrul acestei categorii, pot opera simultan în apele mauritane maximum 15 nave;
            
            
               (2)Categoria 2 – Traulere (nefrigorifice) și nave cu paragate de fund pentru pescuitul de merluciu senegalez:
            
            
               Spania
                     6 000 tone
            
            
               În cadrul acestei categorii, pot opera simultan în apele mauritane maximum 4 nave;
            
            
               (3)Categoria 2a – Traulere (frigorifice) pentru pescuitul de merluciu senegalez:
            
            
               Spania:
            
            
               Merluciu senegalez
                     3 500 tone
            
            
               Calmari
                     1 450 tone
            
            
               Sepii
                     600 tone
            
            
               În cadrul acestei categorii, pot opera simultan în apele mauritane cel mult 6 nave;
            
            
               (4)Categoria 3 – Nave de pescuit specii demersale altele decât merluciul senegalez, cu unelte altele decât traulul:
            
         
         
            
               Spania
                     3 000 tone
            
            
               În cadrul acestei categorii, pot opera simultan în apele mauritane maximum 6 nave;
            
            
               (5)Categoria 4 – Nave de pescuit ton cu plasă-pungă (14 000 tone – tonaj de referință):
            
            
               Spania
                     17 licențe anuale
            
            
               Franța
                     12 licențe anuale;
            
            
               (6)Categoria 5 – Nave de pescuit ton cu lansetă și nave cu paragate plutitoare (7 000 tone – tonaj de referință):
            
            
               Spania
                     14 licențe anuale
            
            
               Franța
                     1 licență anuală;
            
            
               (7)Categoria 6 – Traulere frigorifice pentru pescuit pelagic:
            
            
               Germania
                     13 038,4 tone
                     
            
            
               Franța
                     2 714,6 tone 
            
            
               Letonia
                     55 966,6 tone 
            
            
               Lituania
                     59 837,6 tone
            
            
               Țările de Jos
                     64 976,1 tone 
            
            
               Polonia
                     27 106,6 tone 
            
            
               Irlanda
                     8 860,1 tone
            
            
               Pe parcursul perioadei de valabilitate a protocolului, statele membre dispun de următorul număr de licențe trimestriale:
            
            
               Germania
                     4
            
            
               Franța
                     2
            
            
               Letonia
                     20
            
         
         
            
               Lituania
                     22
            
            
               Țările de Jos
                     16
            
            
               Polonia
                     8
            
            
               Irlanda
                     2
            
            
               Statele membre informează Comisia dacă anumite licențe sunt susceptibile de a fi puse la dispoziția altor state membre.
            
            
               În cadrul acestei categorii, pot opera simultan în apele mauritane cel mult 19 nave;
            
            
               (8)Categoria 7 – Nave nefrigorifice de pescuit pelagic:
            
            
               Irlanda
                     15 000 tone
            
            
               În caz de neutilizare, aceste posibilități de pescuit sunt transferate la categoria 6, conform metodei de alocare prevăzute pentru respectiva categorie.
            
            
               În cadrul acestei categorii, pot opera simultan în apele mauritane cel mult 2 nave.
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Se aplică de la data semnării protocolului.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 404, 2.12.2020, p.1.
               
               
                  
                     (2)
                  
                        Adoptate cu ocazia Consiliului cu numărul 3418 „Agricultură și Pescuit” din 22 octombrie 2015.
               
               
                  
                     (3)
                  
                        Regulamentul (CE) nr. 1801/2006 al Consiliului din 30 noiembrie 2006 privind încheierea Acordului de parteneriat în domeniul pescuitului între Comunitatea Europeană și Republica Islamică Mauritania - JO L 343, 8.12.2006, p. 1. 
               
               
                  
                     (4)
                  
                        Decizia (UE) 2021/... a Consiliului din ..... (JO L ..., ... , p ... ).